প্রধানমন্ত্রী নরেন্দ্র মোদীর আর্জি, এক হাতে কোরান থাক, অন্য হাতে উঠুক কম্পিউটার। ধর্মীয় বিশ্বাসের পাশাপাশি যুগের সঙ্গে তাল মিলিয়ে আধুনিক হয়ে ওঠারও প্রয়োজন রয়েছে বলে মনে করেন প্রধানমন্ত্রী। দিল্লিতে বৃহস্পতিবার ‘ইসলামিক হেরিটেজ: প্রোমোটিং, আন্ডারস্ট্যান্ডিং অ্যান্ড মডারেশন’ নামে একটি ইভেন্টে এই বার্তা দিয়েছেন প্রধানমন্ত্রী। মোদী বলেছেন, ‘‘সন্ত্রাসবাদের বিরুদ্ধে লড়াই চালানো মানে কোনও বিশেষ ধর্মীয় মতাদর্শের বিরোধিতা করা নয়। যে মানসিকতা যুবসমাজকে বিভ্রান্ত করে, লড়াইটা তার বিরুদ্ধে।’’ মোদীর বক্তব্য, মুসলিমদের বিভ্রান্ত যুবসমাজকে ইসলামের মানবিক দিকগুলি বুঝতে হবে। তারই সঙ্গে আধুনিক প্রযুক্তিতেও তাঁদের দক্ষ হয়ে উঠতে হবে। প্রধানমন্ত্রীর কথায়, ‘‘সব ধর্মেই মনুষ্যত্বকে গুরুত্ব দেওয়া হয়। ভারতীয় সংবিধানেও বহুত্ববাদকে স্বীকৃতি দেওয়া হয়েছে।’’ ওই অনুষ্ঠানে হাজির ছিলেন ভারত সফরে আসা জর্ডনের রাজা দ্বিতীয় আবদুল্লা। ভারতের প্রধানমন্ত্রীর বক্তব্যকে সমর্থন করে জর্ডনের রাজা বলেন, ‘‘এটা বুঝতে হবে, ধর্মের নামে হিংসা আসলে ধর্মের উপরেই আঘাত। ধর্মের নামে যারা বিদ্বেষ ছড়াচ্ছে তাদের চিহ্নিত করে আমাদের প্রত্যাখ্যান করতে হবে।’’ তিনি  আরও বলেন, ‘‘ধর্মীয় মতবাদের সঙ্গে যেন মানবতার সংযোগ থাকে। ধর্মীয় বিশ্বাস আমাদের সমৃদ্ধ, বিকশিত করে। অশান্তির বিরুদ্ধে সবাইকে সঙ্গে নেওয়াই আমাদের সবচেয়ে শক্তিশালী অস্ত্র।’’